ШыщхьэуIу зэIущIэхэр
Гулъытэ нэхъыбэ зыхуэщIыпхъэ
унэтIыныгъэхэр яубзыху
Тхьэмахуэ блэкIам дэнэкIи щекIуэкIащ шыщхьэуIу зэIущIэхэр. Республикэпсо пленарнэ зэхуэсышхуэм и пэ къихуэу ди щIыналъэм щызэхэтащ абы хыхьэ район, къалэ IэнатIэхэм къызэщIаубыдэ IуэхущIапIэхэм я лэжьакIуэхэм я зэIущIэхэр.
Ахъуэхъу Таймураз зэIущIэр къызэIуех. 2018 — 2019 гъэ еджэгъуэщIэм ирихьэлIэ апхуэдэ зэхуэсхэм щыхэплъэжащ илъэс блэкIам яIа ехъулIэныгъэхэмрэ зыхунэмыса Iуэхугъуэхэмрэ, лъэхъэнэщIэм зэфIахыну лэжьыгъэхэр щаубзыхуащ, мурадхэр къагъэнэхуащ.
Налшык дэт «Успех» еджапIэм мэрем кIуам къыщызэрагъэпэщащ къалащхьэм дэт еджапIэхэмрэ гъэсапIэхэмрэ я лэжьакIуэхэм я шыщхьэуIу зэхуэс. Налшык къалэ округым и администрацэм и Iэтащхьэ Ахъуэхъу Таймураз иригъэкIуэкIа зэIущIэм хэтащ щIыпIэ егъэджэныгъэ IэнатIэм и лэжьакIуэ 200-м щIигъу. Апхуэдэу зэхуэсым и лэжьыгъэм кърихьэлIащ КъБР-м и Правительствэм и УнафэщIым и къуэдзэ Мовсисян Грант, КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэ IуэхухэмкIэ и комитетым и пашэ Азычэ Светланэ, КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Шонтуковэ Иринэ, егъэджэныгъэмкIэ къалэ департаментым и унафэщI Бэрокъуэ Эдуард, егъэджакIуэхэм я къалэ профсоюзым и пашэ Уэлджыр Татьянэ, Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ IэнатIэхэм я ветеранхэм я къалэ советым и тхьэмадэ Абдуллаев Мустэфа сымэ, нэгъуэщIхэри.
ШыщхьэуIу зэIущIэр къызэIуихри, Ахъуэхъур къызэхуэсахэм ехъуэхъуащ гъэ еджэгъуэщIэ къэблэгъамкIэ. Абы къызэрыхигъэщамкIэ, мыпхуэдэ зэхуэсхэр хуабжьу щхьэпэщ блэкIа лъэхъэнэм зэфIэха хъуа Iуэхугъуэхэм уариплъэжынымкIэ, гулъытэ нэхъыбэ зыхуэщIыпхъэ унэтIыныгъэхэр убзыхунымкIэ. Къалащхьэм и егъэджакIуэхэм министрым и цIэкIэ ехъуэхъуащ Шонтуковэ Иринэ. ЩIэблэм хуэунэтIа хэкупсэ, лъэпкъ гъэсэныгъэхэр нэхъри ирагъэфIэкIуэну къызэхуэсахэр къыхуриджащ Абдуллаевым.
АдэкIэ псэлъапIэр хуит зыхуащIа Бэрокъуэ Эдуард зэхуэсым кърихьэлIахэр зэпкърыхауэ щигъэгъуэзащ къалащхьэм и егъэджапIэхэмрэ гъэсапIэхэмрэ гъэ еджэгъуэ блэкIам щызэфIаха Iуэхугъуэхэм, апхуэдэуи къытеувыIащ лъэхъэнэщIэм къапэщылъ къалэнхэмрэ зыхуагъэувыжа мурадхэмрэ. Къыхэгъэщыпхъэщ, къалэм и еджапIэхэм ящыщ куэдым илъэс блэкIам ехъулIэныгъэфIхэр зэрызыIэрагъэхьар. Хэхъуащ ЕГЭ-мрэ ОГЭ-мкIэ балл лъагэхэр къэзыхьа, щIыналъэпсо, къэралпсо зэпеуэхэм щытекIуа ныбжьыщIэхэм я бжыгъэм. УзыщыгуфIыкI хъуну Iуэхугъуэхэм ящыщщ Налшык и школхэм я езанэ классхэм щIэтIысхьэ цIыкIухэм я бжыгъэр зэрынэхъыбэри. Нэгъабэрейм еплъытмэ, апхуэдэхэр цIыху 800-кIэ нэхъыбэщ. Апхуэдэу мыгувэу къалащхьэм къыщызэIуахынущ ныбжьыщIэ 1224-рэ зыщеджэн курыт школыщIэрэ сабии 150-рэ зэкIуэлIэну гъэсапIэщIэрэ.
Бэрокъуэм и докладым пащэу, ар къызэпкърахыу зэIущIэм къыщыпсэлъащ курыт школ №27-м и унафэщI Шэрий Мадинэ, гимназие №4-м и унафэщIым егъэджэныгъэ-гъэсэныгъэ лэжьыгъэмкIэ и къуэдзэ Тембот Эммэ, «ЕгъэджакIуэ-2018» урысейпсо зэпеуэм и щIыпIэ, щIыналъэ Iыхьэхэм щытекIуа Кочетов Игорь, сабий сад №56-м и унафэщI ТыIэщ Радмилэ, гъэсапIэхэм я ФГОС программэм и Iыхьэхэр зэхэзыгъэува Коренблит Станислав, нэгъуэщIхэри.
Егъэджэныгъэм зезыгъэужь Iэмалхэр
КупщIафIэт Бахъсэн къалэм щекIуэкIа шыщхьэуIу зэIущIэри. Абы и лэжьыгъэм хэтащ КъБР-м узыншагъэр хъумэнымкIэ и министр Хъубий Марат, КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм и къудамэм и унафэщI Къуэдзокъуэ Азрэт, щIыпIэ администрацэм и Iэтащхьэм и къуэдзэ Къардэн ФатIимэ, егъэджэныгъэмкIэ къалэ департаментым и пашэ Борэн Маринэ, къалэм дэт школхэмрэ сабий садхэмрэ я унафэщIхэр, егъэджакIуэхэр, нэхъыжьыфIхэр, нэгъуэщIхэри.
Зэхуэсыр къызэIуахащ ныбжьыщIэхэм махуэшхуэм хуагъэхьэзыра концерт дахэкIэ. АдэкIэ псалъэ къэзыщта Къардэн ФатIимэ къызэхуэсахэм ехъуэхъуащ гъэ еджэгъуэщIэр узыншэу, купщIафIэу ирахьэкIыну. Ар къахуеджащ къалэ администрацэм и Iэтащхьэ Мамхэгъ Хьэчим егъэджакIуэхэм къахуигъэхьа зэрызыхуагъазэм.
ЩIыпIэм и егъэджэныгъэ IэнатIэр илъэс блэкIам зэрылэжьамрэ гъэ еджэгъуэщIэм къыпэщылъ къалэнхэмрэ ятеухуат Борэн Маринэ и докладыр. «Егъэджэныгъэм зезыгъэужь Iэмалхэр» фIэщыгъэр зиIа а къэпсэлъэныгъэм унафэщIым нэсу щызэпкърихащ 2017 — 2018 гъэ еджэгъуэм IэнатIэм зригъэхъулIэфахэмрэ зыхунэмысахэмрэ. Апхуэдэуи къыхигъэбелджылыкIащ къапэщылъ къалэнхэмрэ яIэ мурадхэмрэ. УнафэщIым и докладым къыщIагъуу къэпсэлъащ школхэм, сабий садхэм я унафэщI зыбжанэ.
Зи лэжьыгъэкIэ къыхэжаныкIа егъэджакIуэфIхэмрэ гъэсакIуэ пэрытхэмрэ я цIэхэр къраIуащ зэIущIэм и кIэухым. Абыхэм хуагъэфэща тхылъхэр, саугъэтхэр, дамыгъэ лъапIэхэр иратыжынущ ГъэсакIуэм, ЕгъэджакIуэм я махуэшхуэхэм ирихьэлIэу.
ШыщхьэуIу зэхуэсхэм къыщаIэта Iуэхугъуэхэм ятеухуа резолюцэхэр къащтащ.
ЖЫЛАСЭ Маритэ.
